Gradonačelnik grada Belišća temeljem članka 61., stavka 5., točke 29. Statuta grada Belišća („Službeni glasnik grada Belišća“ br. 5/09, 3/13, 11/14, 7/15, 1/16, 3/16, 1/18, 1/20, 1/21 i 13/22) te Proračuna grada Belišća za 2024. godinu s projekcijama za 2025. i 2026. („Službeni glasnik grada Belišća“ br. 15/23 i 16/23), donosi sljedeću

**ODLUKU**

**O ISPLATI JEDNOKRATNE POMOĆI ZA USKRS UMIROVLJENICIMA**

**S PREBIVALIŠTEM NA PODRUČJU GRADA BELIŠĆA**

Članak 1.

Gradonačelnik grada Belišća odobrava isplatu jednokratne pomoći – uskrsnice u jednokratnom iznosu od 50 € umirovljenicima s prebivalištem na području grada Belišća za sljedeće kategorije:

1. Umirovljenicima s hrvatskom mirovinom do 300 €;
2. Umirovljenicima koji mirovinu ostvaruju u inozemstvu, a ona sama ili zajedno s hrvatskom mirovinom ne prelazi iznos od 300 €.

Pravo na isplatu jednokratne pomoći - uskrsnice ne ostvaruju korisnici invalidske mirovine zbog profesionalne nesposobnosti za rad ili djelomičnog gubitka radne sposobnosti, a koji se nalaze u radnom odnosu kao i korisnici mirovine koji rade s nepunim radnim vremenom.

Ovo pravo ne ostvaruju niti korisnici nacionalne naknade za starije osobe.

Članak 2.

Umirovljenici iz točke 1. članka 1. pri isplati pomoći daju na uvid odrezak od mirovine i osobnu iskaznicu te se potpisuju na pripremljenu listu za isplatu.

Umirovljenici iz točke 2. članka 1. pri isplati pomoći daju na uvid oba odreska od mirovina i osobnu iskaznicu te se potpisuju na pripremljenu listu za isplatu.

Članak 3.

Isplata pomoći vršit će se 20. ožujka 2024. u Belišću i prigradskim naseljima.

Umirovljenici iz članka 1. koji ne preuzmu uskrsnicu u navedenom terminu, mogu je podići do 28. ožujka 2024. godine u Gradskoj upravi grada Belišća, soba broj 6.

Nakon navedenog razdoblja, neće se moći ostvariti pravo na uskrsnicu.

Članak 4.

Jednokratna pomoć iz ove Odluke isplatit će se na teret Proračuna grada Belišća za 2024. godinu, Program Socijalno zdravstvene potrebe grada Belišća, aktivnost Socijalna pomoć stanovništvu, konto 3721 Naknade građanima i kućanstvima u novcu.

Članak 5.

U postupku isplate jednokratne pomoći za Uskrs umirovljenicima s prebivalištem na području grada Belišća koristit će se popis Hrvatskog zavoda za mirovinsko osiguranje kao pripremljena lista za isplatu.

Članak 6.

Popis Hrvatskog zavoda za mirovinsko osiguranje sadrži popise umirovljenika s područja grada Belišća i prigradskih naselja, a prema mjestu prebivališta:

- Belišće, Bistrinci - isplatna pošta 31551 Belišće

- Gat, Veliškovci, Tiborjanci, Kitišanci, Vinogradci - isplatna pošta 31554 Gat

- Gorica Valpovačka i Bocanjevci – isplatna pošta 31550 Valpovo.

Podaci koji se nalaze na popisu Hrvatskog zavoda za mirovinsko osiguranje su sljedeći: ime, prezime, datum rođenja, adresa i oib umirovljenika s hrvatskom mirovinom do 300 €;

Ime, prezime, datum rođenja, adresa i oib umirovljenika koji mirovinu ostvaruju uz primjenu međunarodnih ugovora, a ona sama ili zajedno s hrvatskom mirovinom ne prelazi iznos od 300 €.

Članak 7.

Svi osobni podaci koji se u okviru ovog postupka obrađuju u smislu Opće uredbe o zaštiti podataka smatraju se poslovnom tajnom te se neće ni na koji način obrađivati izvan svrhe za koju su prikupljeni, odnosno, bez zakonske osnove.

Članak 8.

Grad Belišće se obvezuje čuvati povjerljivost svih osobnih podataka te iste koristiti isključivo u točno određenu (propisanu) svrhu, a nakon ostvarenja propisane svrhe svi osobni podaci će se brisati.

Članak 9.

Izvršenje ove Odluke povjerava se Upravnom odjelu za financije i proračun i Upravnom odjelu za društvene djelatnosti.

Članak 10.

Ova Odluka stupa na snagu danom donošenja, a objavit će se u „Službenom glasniku grada Belišća“.

GRADONAČELNIK

KLASA: 551-05/24-02/01 Gradonačelnik:

URBROJ: 2158-3-02-02/2-24-1 Dinko Burić, dr.med.

Belišće, 4.3.2024. god.